**Србијанка Станковић**

**Мама, шта ако шпагете оживе?**

**Лица:**

Калина, 10 година

Лазар, 12 година

Мама и тата

Мрак, дека од стотину лета

Храброст, неустрашива девојчица са пером у коси, Мрак је њен деда

Страх, враголаст дечак у костиму гусара, Храброст му је сестра, а Мрак деда

Љубав, Вера и Нада, три сестре, веселе девојчице

Догађа се у једној дечијој соби у дну фиоке једног детињства.

**Пролог**

(Дечија соба у потпуном мраку. На једном кревету спава Лазар, на другом Калина – брат и сестра. Кад се упали светло, види се новогодишња јелка.)

**Мрак:** Здраво! Како сте? (Накашље се.) Здраво! Што не одговарате? А, па да! Сетио сам се! Ви мене не видите! У ствари, видите ме, али не знате да ме видите! (Упали лампу на столу.) То сам ја! Мрак! Шта је? Нисте очекивали да овако изгледам? Хе, хе! Па добро, стар сам, шта ћу кад постојим одувек! Мало је ствари на овом свету које постоје одувек, признаћете! (Почне да броји на прсте.) Ту сам ја, ту су Љубав, Вера и Нада, па мој друг Знање... После су дошли и ови мање важни – Удобност, Духовитост, Сналажљивост... Е, а онда су опет дошли ови битни! Моји унуци! Страх и Храброст! Погађате, Страх је старији, јер мораш прво да се уплашиш, па тек онда да будеш храбар. Јесте, тако је. А ови овде што спавају – то су деца! Ово овде, то вам је Лазар! Он је храбар дечак од 12 година. А ово овде, е то вам је Калина, његова млађа сестра. Стидљива и страшљива девојчица од 10 година. Добро, сутра пуни 10 година и ја сам одлучио да јој за рођендан откријем једну тајну. А знате шта? Сутра је и Нова година! Сви добро знате да је чаролија увек тамо где су украси! Због тога ће данас и Лазар и Калина да науче нешто мнооооого важно. (Чује се неко лупкање.) Шта се то чује? Је л’ чујете ви? (Поново се чује лупа.) Као да неко по крову шета? (У том тренутку се отвори прозор и улете Храброст и Страх).

**Храброст:** Ха, ха, ха! Шта сам ти рекла, је ли? Ја не смем да ходам по крову? ЈА?! Ниси ти страшан, ти си смешан!

**Страх:** Ти имаш неку луду срећу, изгледа!

**Храброст:** Немам ја луду срећу, ја сам ХРАБРОСТ!

**Страх:** Уф! Јака ствар!

**Храброст:** Па ако је јака ствар, што си се ти уплашио?

**Страх:** Ко се уплашио? Па ја не могу да се уплашим, ја сам СТРАХ!

**Храброст:** Ти не можеш да се уплашиш само зато што сам ти ја млађа сестра! Зар ниси приметио да те је страх сваки пут кад ја некуд одем?

**Страх:** А зар ти ниси приметила да немаш разлога да будеш храбра кад мене нема? Кад се не плаше, деца те не примећују!

**Храброст:** Ма немој! А зар ниси ти приметио...

**Мрак:** Добро, доста је било! Докле мислите вас двоје да се свађате тако, је ли?

**Страх:** Она је прва почела, деда! Само се шепури!

**Храброст:** Не шепурим се ја, него се ти прикрадаш!

**Страх:** Па нормално да се прикрадам, ја сам Страх! Је л’ си ти видела некад да се неко уплашио јер си му пристојно пришао: „Добар дан! Добар дан! Како сте данас? Ево, добро. А извините, да л’ бисте се Ви мало уплашили?“ Не иде то тако!

**Храброст:** Ха, ха, ха! Видим, поново си се дружио са Смехом?

**Страх:** Шта ћеш? Неки људи кад се плаше, реше да се бране смехом. Тако га и сретнем, попричамо мало.

**Мрак:** Добро, децо. Сад кад сте дошли, да вам кажем што сам вас звао.

**Храброст:** Кажи, деко!

**Страх:** Ко треба да се уплаши?

**Храброст:** Полако ти!

**Страх:** Шта полако?! Нема полако! Одмах у напад! Јурииииииш!

**Мрак:** Храброст је у праву. Полако. Ево шта треба да урадите. (Шапуће им једном, па другом на уво.)

**Храброст:** Ја с њим?! Нема шансе!

**Страх:** С овом овде! Ма ни у лудилу!

**Мрак:** ’Ајде, ’ајде, то је због Лазара и Калине. Како ће другачије научити?

**Храброст:** Нећу, деда, то је глупо!

**Страх:** Није само глупо, већ је и досадно!

**Мрак:** Није ни глупо, ни досадно. Није чак ни тешко!

**Храброст и Страх:** (Истовремено) Е баш јесте!

**Мрак:** Добро. Ако ви тако кажете. Идемо онда.

**Храброст:** Како мислиш, идемо?

**Страх:** Да, како то мислиш идемо?

**Мрак:** Пошто нећете да ми помогнете, идемо.

**Храброст:** А Лазар и Калина?

**Страх:** Да, а Лазар и Калина?

**Мрак:** Шта Лазар и Калина?

**Храброст:** Па шта ће бити с њима?

**Страх:** Да, шта ће бити с њима?

**Мрак:** Ништа. Неће научити лекцију.

**Храброст:** Али то није фер!

**Страх:** Да, то није фер!

**Мрак:** Ви ме онда послушајте.

(Храброст и Страх се погледају.)

**Храброст:** Добро, али само на један дан!

**Страх:** Да, само на један дан!

**Мрак:** Само толико је и потребно!

**Храброст:** Идемо онда ми да се договоримо како ћемо то урадити.

**Страх:** Да, ћао, деда! Мислим: БУ!

**Мрак:** БУ, мој јуначе!

**Храброст:** Није он јунак, ја сам!

**Мрак:** Јеси, срећо дедина! Идите сада, надам се да ћете успети! (Изађу кроз прозор.) Видимо се сутра увече! Довиђења и добро јутро!

(Мрак изађе из собе и сване дан!)

**Чин први и једини**

(У ком Лазар и Калина науче важну животну лекцију)

Сцена I

(Мрак је изашао из собе кроз прозор, а на врата је ушла мама.)

**Мама:** Добро јутро, моја сунашца! Будите се!

**Лазар:** (протеже се у кревету) Ооооо, добро јутро! Што нас будиш овако рано, мама?

**Мама:** Хајде, спавалице! Прошло је осам!

**Калина:** Осам? Могли смо још мало да одспавамо.

**Мама:** Добро јутро и теби, принцезо намргођена!

**Калина:** Добро јутро, мамице, извини! (Рашири руке да је загрли.) Ти знаш колико ми волимо да спавамо!

**Мама:** Знам. Али исто тако знам да је свануо диван дан и да треба што дуже да вам траје! Устајање, хајде!

**Лазар:** О, досаде! Рано устајање! Једва чекам да почне овај зимски распуст! (Стави јастук преко главе.) Је л’ се можда јављао тата?

**Калина:** Да? Је л’ звао тата? Сутра, сутра... (Затресла јој се брада, као да ће се расплакати.)

**Мама:** Знам, принцезо, знам. Сутра ти је рођендан. Неће тата заборавити, али још не зна хоће ли стићи кући.

**Калина:** Али, је ли он објаснио тамо да је сутра Нова година и да је МЕНИ рођендан?

**Лазар:** Не буди, смешна, малецка! Тата је пилот међународне компаније, не може он тек тако да долети из... из... из... Сингапура зато што је Нова година или што је теби рођендан!

**Калина:** Како не може кад је пилот? На твој рођендан је долетео!

**Мама:** Добро, добро, без свађе само. ’Ајде да ми лепо доручкујемо, па ћемо у набавку, па ћете ви напоље, а ја да правим торту. А тата, ако стигне – супер! Ако не, није то ништа страшно, душо. Доћи ће чим буде могао. Он вас обожава, то знате?

**Калина:** (Љутито.) Да нас обожава не би пропуштао рођендане! И како њега није страх да лети толико високо?!

**Лазар:** Тату да буде страх?! Шта причаш то? Па тата је најхрабрији човек на свету! А ја идем ОДМАХ после њега!

**Калина:** Шта се ти правиш важан? Мама, кажи му да се не прави важан!

**Мама:** Добро, ’ајде. Идемо на прање зуба! (Изађе из собе.)

**Лазар:** Идемо, малецка! Још данас имаш девет година! Од сутра си велика цурица! Не морам више да те чувам!

**Калина:** Како то мислиш велика? Пуним само десет година! Лазаре, мораш да ме чуваш кад мама и тата нису ту! Ти знаш колико је мене страх кад сам сама. (Страх се појави на прозору и насмеши се враголасто!) А ти си тако храбар! Молим те, молим те, бато!

**Лазар:** Добро! (Усправи се као неки војник и загрли сестру.) Шалио сам се само. Нећу те остављати саму, иако је време да научиш да будеш храбра. (Храброст гурне Страха и налакти се на прозору).

**Калина:** Да научим да будем храбра? То може да се научи? (Храброст преврне очима, прозева се и досађује).

**Лазар:** Наравно да може! Идемо сад! (Изађу обоје.)

Сцена II

(Храброст и Страх улазе у собу кроз прозор.)

**Храброст:** Наравно да не може да се научи! Ова деца никако да схвате! (Прескаче прозор и легне на Лазарев кревет.)

**Страх:** (Улази за њом.) Јао, сад ћеш опет да рецитујеш ону исту песму!

**Храброст:** (Скочи са кревета и почне да рецитује)

Деца никако да схвате,

Храброст је увек у њима,

Сузе се не исплате,

Због Страха игра не штима.

**Страх:** Јесте, све је због мене! (Баци се на Калинин кревет.)

**Храброст:**

Храброст се не учи,

Храброст се у срцу има,

Треба само да волиш

И зубе покажеш свима!

**Страх:** Аха, баш ће мене отерати зуби!

**Храброст:**

Храбар је лако бити,

Храброст нас у авантуру јури,

Запевати, потрчати, скочити

Са мном свако дете жури!

**Страх:** Је л’ да да јој и није нека песмица?

**Храброст:** А твоја је као боља?

**Страх:** Наравно да је боља!

**Храброст:** Једва да се римује!

**Страх:** (Скочи с кревета и почне да рецитује.)

Страху не треба рима! Бу!

Страх се ничег не боји! Бу!

Страх смета и одраслима! Бу!

Страх због деце постоји! Бу!

**Храброст:** (Са подсмехом) Бу! У праву си, страшна ти је песма! (Смеје се.)

**Страх:** (Имитира њен смех) Немој да си безобразна! Видиш како млађа сестра слуша брата, а ти?

**Храброст:** Нећемо поново о томе ко кога треба да слуша. Имамо паметнија посла!

**Страх:** У праву си. Па добро, како ћемо ово да изведемо?

**Храброст:** Као што смо и планирали. На један дан, али САМО на један дан – помирићемо се.

**Страх:** Због Лазара и Калине.

**Храброст:** Тако је. Ја ћу тебе пустити да уплашиш Лазара, ти ћеш мени дозволити да Калина буде храбра, а онда ће обоје да схвате.

**Страх:** Да. (Почеша се по глави.) Чек, а шта да схвате?

**Храброст:** Јао! Је л’ си ти Страх или Глупост? Па до малопре смо причали о томе!

**Страх:** Добро, добро, подсети ме.

**Храброст:** Калина и Лазар ће данас научити важну животну лекцију: да нема храбрости без страха и да су они нераздвојни, тј. ми. Да није страшно ако се плашиш...

**Страх:** Како није страшно?!

**Храброст:** Да није страшно ако се плашиш, јер те страх баца храбрости у загрљај! (Рашири руке.) Дођи да те сестра загрли!

**Страх:** Ма, бежи, бре!

**Храброст:** Ха, ха! Страх те је да не омекшаш.

**Страх:** Ништа мене није страх, ја сам СТРАХ! Него да ми видимо чега се плаше Лазар и Калина, па да решавамо ствар!

**Храброст:** ’Ајде прво Калина!

**Страх:** (Вади свеску из торбе и листа је.) Чек да видим где је, К, к, к... Ка... Калина! Ха! Ево је! (Крене да отвори страницу, а она се развуче до пода.) Ауууу!

**Храброст:** Аууууу! Има ли нешто чега се она не плаши?!

**Страх:** Плашљива девојчица, нема шта! Ево, види! Плаши се: паукова, жаба, морских птица, вештица и аждаја, наставнице енглеског, ах, ево, и нашег деде се плаши!

**Храброст:** Боји се мрака?

**Страх:** Мрака, вилиног коњица, високог степеништа, трубе камиона, вожње у лифту, шпагета...

**Храброст:** (Зачуђено.) Шпагета?

**Страх:** Шпагета! Даље... Да прескочи козлић, да рецитује песмице испред целог разреда, кад грми, кад треба да пређе прометну улицу, скакаваца, великих паса, лоших бајки и разноразних буба!

**Храброст:** И то је све?

**Страх:** Није, има још 17 страна!

**Храброст:** Уф! Имаћу баш посла с њом. Немамо времена то да читамо. А Лазар? Чега се Лазар плаши?

**Страх:** (Прелистава свеску.) Чекај да га пронађем. Л, л, л... ЛА... Лазар! Ево! Тачно сам знао!

**Храброст:** Шта?

**Страх:** Кад сам знао! (Смеје се.)

**Храброст:** Ма шта?!

**Страх:** Твој храбри Лазар се боји – МАТЕМАТИКЕ!

**Храброст:** Није ваљда! Да не поверујеш!

**Страх:** Шта да не поверујеш! И најхрабрији се плаше математике! Хе хе хе!

**Храброст:** Каква заврзлама. Чекај! Имам сјајну идеју! Провери тамо да ли се Калина плаши математике.

**Страх:** Наравно да се плаши!

**Храброст:** Провери, кад ти кажем!

**Страх:** Добро, ево. (Листа свеску.) Пењање уз конопац, да тата пропусти њен рођендан, да добије јединицу... (Настави да чита у себи.) Хм, хм... Изгледа да нема.

**Храброст:** Нема?

**Страх:** Нема!

**Храброст:** О, па онда ћемо лако! Само треба Лазара да уплашимо математиком, а Калина да га спаси!

**Страх:** Како то да урадимо, паметнице, кад почиње зимски распуст? Још сутра и не иду у школу.

**Храброст:** Је л’ си чуо шта си сада рекао?

**Страх:** Јаооооо, још сутра! Последњи дан пред распуст! Уф! Ово ће бити добро!

**Храброст**: Јеси ли спреман?

**Страх**: Спреман!

**Храброст**: Онда да почнемо!

**Страх**: Пажња, пажња! Сад ћете видети Храброст и Страх на делу! (Пуцне прстима!)

Сцена III

(Лазар и Калина улазе.)

**Лазар**: Не могу да верујем шта си питала маму!

**Калина**: Па кад је страшно!

**Лазар**: Ма шта је страшно? Тањир тестенина!

**Калина**: Није то обично тесто, као хлеб или кифла. То су… (Шапне.) Шпагете!

**Лазар**: Ха ха ха! Али како се мама запрепастила кад си је питала! Како си је оно питала?

**Калина**: (Промрмља нешто.)

**Лазар**: Како?

**Калина** **и** **Страх**: (Истовремено) Мама, шта ако шпагете оживе?

**Храброст**: (Лупи се по челу.) Е шта нећу да чујем!

**Лазар**: Како ти није досадно да се плашиш свега?

**Калина**: Шта да радим, ’ајде. Таква сам!

**Лазар**: Ма нема ту, шта да радим таква сам! Једноставно пригрлиш своју храброст и заборавиш на страх! (Лазар загрли девојчицу Храброст. Страх приђе Калини и узме је за руку.)

**Калина**: Не могу ја да грлим Храброст кад мене Страх стисне! Знаш како је страшно кад се уплашиш!

**Лазар**: (Пркосно.) Не знам!

**Калина**: И ти се као ничега не бојиш?

**Лазар**: Ничега!

**Калина**: Благо теби!

(Страх намигне и пуцне прстима. Мама се појави на вратима.)

**Мама**: Јесте ли урадили домаћи?

**Калина**: Јесам!

**Лазар**: Какав домаћи, па још сутра и почиње распуст!

**Калина**: Али сутра…

**Лазар**: Шта сутра?

**Калина**: Ти си заборавио шта је сутра!

**Мама**: Тачно! Сутра је контролни из математике.

**Лазар**: Какав контролни?

**Калина**: Ниси ваљда заборавио? Цела школа има тест из математике пре распуста.

**Лазар**: Није тачно!

**Мама**: Бојим се да јесте. ‘Ајде, баците се на књигу! (Изађе из собе.)

(Калина узме књигу и седне за радни сто.)

**Лазар**: Ма нема шансе да је то тачно!

**Калина**: (Ради задатке.) Није ваљда да се плашиш?

**Лазар**: Ко да се плаши? Ја? (Узмиче од стола, креће се уназад и удари у Страха.)

**Страх**: (Шапне му на уво) Бу!

**Лазар**: Јао!

**Калина**: Шта је било?

**Лазар**: Па ја ништа не знам математику! Ни разломке, ни геометрију, ни рачунање, јаааао!

**Калина**: Немој да си кукавица, бато. Све се то научи.

**Лазар**: Нисам ја кукавица! Само…

**Страх**: Квадрат над хипотенузом, то зна свако дете…

**Лазар**: Јааао! Како ћу ја то?!

**Калина**: Ма шта ти је? (Одлучно устане, узме перо из косе девојчице Храброст.) Сад ћемо ми то заједно да провежбамо! Треба само да будеш храбар као и за све остало. Дођи овамо! (Отворе књигу и седну заједно да вежбају.)

**Страх**: Пази ти малу Калину!

**Храброст**: Рекла сам ти ја да она има храброст у себи!

**Лазар**: Еј! Па ово је лако!

**Калина**: Кажем ти ја! Треба само да имаш бистру главу.

**Лазар**: Исто и ти за шпагете. И за мрак. И бубе. И… Не могу, дугачак је списак! Ал’ веруј ми, кад се не плашиш математике, ничег не треба да се плашиш!

**Калина**: Морам признати, лепо је кад се не бојиш.

**Лазар**: Још лепше је кад си храбар.

**Калина**: Ал’ да би био храбар, ипак прво мораш нечег да се уплашиш!

**Храброст**: А гле мудрице! Одмах су схватили!

**Страх**: Е баш безвезе! Мислио сам да ћемо целог дана бити овде.

**Калина**: Само, храброст ништа не помаже кад се плашиш разочарења.

**Лазар**: Мислиш на тату? Ма доћи ће он. Мора да да дође.

**Страх**: О не, призваће ону досаду!

**Калина**: Мислиш да треба да се надам?

**Нада**: (Ушета у собу.) Неко ме је звао?

**Лазар**: Наравно да треба да се надаш. Надаћемо се обоје. Хајде да питамо маму да ли је тата звао. (Изађу из собе.)

Сцена IV

(У којој се поред Наде појављују и Вера и Љубав.)

**Храброст**: Где си, Надо? Нисам те дуго видела!

**Страх**: Каква штета!

**Нада**: Избегавам твог брата, досадан ми је!

**Страх**: Што се мене тиче, могла си и да наставиш с избегавањем. Мени ниси недостајала!

**Нада**: Немој да си такав! Свима недостаје Нада.

**Храброст**: Овде си нам баш потребна, другарице. Сутра је Нова година и Калини је рођендан, а њен тата се не јавља да ће доћи. Сад кад си дошла, она се ипак нада, ал’ шта ћемо ако стварно не дође?!

**Нада**: Наравно да ће доћи. И то на време.

**Страх**: Е! А ко то каже?

**Вера**: (појави се на прозору) Ја кажем!

**Љубав**: (загрли Веру) И ја кажем исто!

**Страх**: Требало је да претпоставим! (Љубав и Вера ускоче у собу.) Драга децо! (Покаже на Љубав, Веру и Наду.) Досадњаковићке: Љубав, Вера и Нада! (Притрче му да га грле.) Ма, бежите од мене! Шта сте ме напале?! (Истргне се из њиховог загрљаја.) Е, идем ја! Видимо се после! (Побегне кроз прозор).

**Храброст**: Само због вас увек побегне! Не кажу узалуд да Љубав, Вера и Нада терају сваки страх! (Све четири се смеју.) Него шта ћемо са Калином и Лазаром и њиховим татом?

**Вера**: Да верујемо!

**Нада**: Да се надамо!

**Љубав**: И најбитније – да ВОЛИМО!

**Храброст**: Идемо да им кажемо! (Све оду за Калином и Лазаром.)

Сцена V

(Страх ускаче кроз прозор.)

**Страх**: Псст! Је л’ отишле оне досаде? Уф! Љубав, Вера, Нада, ња ња ња! Ништа то не вреди док се поштено не уплашиш, да вам кажем ја! Како да се обрадују што им је дошао тата, ако се прво не уплаше да неће стићи на време да дува свећице, је ли? Нико не цени мој труд! Нико!

**Мрак**: Где си, дедино? Опет се жалиш!

**Страх**: Само да знаш, деда, посебно си ме задужио што си тражио да проведем дан са овим досадама!

**Мрак**: Мора тако, момчино. Кад деца треба да науче важну лекцију, сви морамо да се удружимо.

**Страх**: У праву си, ал’ ја једва чекам да се заврши ова нагодба!

**Мрак**: Издржи још само мало. Сутра у поноћ ће се средити све!

Сцена VI

(Улазе Лазар, Калина и мама, а за њима Храброст, Љубав, Вера и Нада.)

**Лазар**: Е па и то је готово! Коначно – распуст!

**Мама**: Дочекали сте! А најбитније је да је контролни из математике добро прошао! Много се поносим тобом, Лазаре, знаш? (пољуби га.) И тобом, Калинице! Али чекај, чему то снуждено лице?

**Калина**: Цео дан је прошао и већ је време за спавање, а тате још нема. Како бих само волела да дође за мој рођендан!

**Лазар**: Доћи ће, кад ти кажем. Треба само да верујемо и да се надамо.

**Храброст, Љубав, Вера и Нада:** Тако је, Лазаре!

**Лазар**: Негоооо, да ли можемо и ми да останемо будни вечерас и сачекамо Нову годину?

**Мама**: Жао ми је, још сте мали. ’Ајде у кревет! Лаку ноћ!

**Лазар**: Онда у кревет. Лаку ноћ! (Лазар и Калина легну, свако у свој кревет. Љубав, Вера и Нада, Храброст и Страх се опруже на поду, за столом, ко где стигне. Мрак их, као добар дека, све покрије. Соба се мало замрачи.)

**Мрак**: (шапуће) Десет, девет, осам, седам, шест, пет, четири, три, два, један, нула! (чује се сат како откуцава поноћ.) Срећна Нова година! Поноћ је право време за чаролију.

(Мама и тата у униформи се појављују на вратима.)

**Мама**: Псссст!

**Тата**: Само да их видим. Гледај Лазара како је порастао, ноге му штрче с кревета! А татина принцеза пуни десет годиница! Срећан рођендан, Калина! Срећна вам Нова година, жабице!

**Калина**: Тата, стигао си на време!

**Тата**: Јесам, срећо, спавај сад.

(Пољуби их, они се промешкоље у сну. На излазу из собе се саплете о Љубав и пробуди је. Она се придигне и седне.)

**Љубав**: Тако вам је то, кад човек воли он се увек о љубав саплете. Маме и тате су посебно досадне по том питању! Воле ли, воле своју децу! Шалим се! Мени је баш лепо кад сам стално будна, то значи да има мноооого вољене деце на овом свету.

**Мрак**: Спавај, дете. Сутра је Калинин рођендан. Имаћеш пуно посла кад сви крену да се грле и љубе!

**Љубав**: Нема везе! То је најлепши посао на свету!

**Мрак**: Још кад би се моји Храброст и Страх волели!

**Љубав**: Па зар не видиш да се већ воле? (Храброст загрлила Страха и тако спавају.)

**Мрак**: У праву си. А сад на спавање. (Љубав се прозева и легне. Мрак је покрије.)

Епилог

(Мрак остави столицу на средину собе, испред свих и седне.)

**Мрак**: Еееееех! Да одморим старе кости! Па децо, шта смо данас научили? Не чујем вас? Шта? Добро, ево, ЈА ћу да поновим! Важно је да знамо: Нема храбрости без страха! А кад се уплашите, сетите се, није страшно ако се уплашимо, јер нас страх баца храбрости у загрљај! И шта још? Кад нешто силно желиш треба само шта? Да верујеш, да волиш и да се надаш! Јесте ли запамтили? Ето, тако! ’Ајде сад кући! На спавање! Лаку ноћ, децо! Сутра за доручак имамо шпагете! (Пада мрак.)

**Крај**